钦定古今图书集成/明伦汇编/官常典/第651卷 > 《送宁国范明府诗序》前人
## 钦定古今图书集成/明伦汇编/官常典/第651卷 > 《送宁国范明府诗序》前人

近制，凡得仕于王者，岁登名于吏部。吏部则必参其
等列，分而合之，率三十人以为曹，谓之《申名书》，为三：
其一藏之有司，其二藏之中书。《洎》门下每大选置大
考绩，必关决会验而视其成；有不合者，下有司，罢去
甚众。由是吏得为奸以立威，贼智以弄权，诡窃窜易
而莫有其实。必求端悫而习于事、辨达而勤于务者，
命之官而掌之。居三年，则又益其官，而后去其职。有
范氏传真者，始来京师，近臣多言其美。宰相闻之，用
以为是职在门下，甚获休问。初命京兆武功尉，既有
成绩，复于有司为宣州宁国令。人咸曰：“由邦畿而调
者，命东西部尉，以为美仕。”范生曰：“不然。夫仕之为美，
利乎？人之谓也。与其给于供备，孰若安于化导？故求
发吾所学者，施于物而已矣。夫为吏者，人役也。役于
人而食其力，可无报耶？今吾将致其慈爱礼节，而去
其欺伪凌暴，以惠斯人，而后有其禄，庶可平吾心而
不愧于色。苟获是焉足矣。”季弟为殿中侍御史，以是
言也，告于其寮，咸悦而尚之。故为诗以赠其去，而使
予为序。